Nye Borgerlige og Kristedemokraterne har fundet sammen.

Ikke om et politisk oplæg - men om at klage over Danmarks Radio.

DR har udelukket de to partier fra at medvirke i Demokratiets Aften på DR søndag 19. november op til kommunalvalget to dage senere. Grunden er, at partierne ikke er repræsenteret i Folketinget. Men de er opstillingsberettigede, og det betyder, at de f.eks. godt kan deltage i afslutningsdebatten inden Folketingsvalget.

Kristendemokraternes formand Stig Grenov mener, at DR kan have kostet dem en plads i Region Midtjylland ved sidste kommunal- og regionsvalg for fire år siden.

»Vi var få hundrede stemmer fra at have fået et mandat i Region Midtjylland. Det kan meget vel have været nøjagtig være de stemmer DR stjal fra os, da vi blev lukket ude. Og nu gentager de succcesen,« siger han.

»Dengang fik vi for øvrigt en anden forklarng - nemlig at de ikke syntes, vi stillede op i nok kommuner. Vi ved ikke, hvilke krav, de stiller. Det er en magtfuldkommen skrivebordsafgørelse,« siger Stig Grenov.

Nye Borgerliges formand Pernille Vermund er helt enig:

”Det er udemokratisk og ulogisk at ekskludere to partier, som stiller op i de fleste kommuner og alle regioner med den begrundelse, at vi ikke allerede sidder i Folketinget. De har simpelthen ikke tænkt sig om i DR. Med den logik er det åbenbart kun dem, der allerede har magt, som skal have stemme i demokratiet, alle andre skal ignoreres,” siger hun.

”Beslutningen kan ikke være i overensstemmelse med public-service kontrakten. DR får mere end 3 milliarder kroner om året blandt andet for at styrke demokratiet og folkestyret. Det er da i allerhøjeste grad spild af penge, når de forvaltes på den måde. Hvis ikke DR ændrer beslutningen har jeg tænkt mig at tage sagen videre, så langt jeg kan, siger Pernille Vermund.

Den ansvarlige DR-redaktør Thomas Falbe har ingen kommentarer til sagen.